กสิกรชูLTFกลุ่มสี่ยงต่ำเหมาะหุ้นขาลง
บลจ.กสิกรไทย ชูกองทุน  KSDLTF หนีความผันผวนตลาดหุ้นขาลง เชื่อระยะยาวตลาดหุ้นไทยยังไปได้ปัจจัยในประเทศปึ๊ก
5 ต.ค. 2554

บลจ.กสิกรไทย ชูกองทุน  KSDLTF หนีความผันผวนตลาดหุ้นขาลง เชื่อระยะยาวตลาดหุ้นไทยยังไปได้ปัจจัยในประเทศปึ๊ก
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า การปรับตัวลงของตลาดหุ้นไทยถือเป็นโอกาสเข้าซื้อกองทุนรวมหุ้นระยะยาว (LTF) ซึ่งเชื่อว่าในระยะยาวตลาดหุ้นไทยยังมีแนวโน้มที่ดี เนื่องจากปัจจัยพื้นฐานเศรษฐกิจและบริษัทจดทะเบียนยังเข้มแข็ง 
สำหรับผู้ที่ต้องการลงทุนกองทุน LTF แต่ยังกังวลความผันผวนจากตลาดหุ้นหรือรับความเสี่ยงจากหุ้นได้ต่ำมาก แนะนำกองทุนเปิดเค สตราทีจิคดีเฟ็นซีฟ (KSDLTF) มีการลงทุนในสัญญาซื้อขายล่วงหน้า ซึ่งช่วยให้พอร์ตการลงทุนไม่ผันผวนไปตามตลาดหุ้นมากนัก จึงเป็นกองทุนที่เสี่ยงต่ำที่สุดเมื่อเทียบกับกองทุน LTF อื่นๆของบลจ.กสิกรไทยที่มีอีก 5 กองทุน อีกทั้งกองทุน KSDLTF มีผลการดำเนินงานตั้งแต่ต้นปีลดลงเพียง 1.79% ขณะที่ดัชนีตลาดหลักทรัพย์ลดลง 17.17%
"ผู้ที่รับความเสี่ยงจากตลาดหุ้นได้ ช่วงนี้ถือเป็นโอกาสในการทยอยเข้าซื้อ LTF ที่มีความเสี่ยงสูงขึ้นด้วยต้นทุนที่ค่อนข้างต่ำ  เพราะหากปีหน้าปัญหาเศรษฐกิจยุโรปและสหรัฐคลี่คลายและทิศทางตลาดหุ้นเป็นไปในทางบวกตามที่คาดกองทุนในกลุ่มนี้น่าจะให้ผลตอบแทนในระยะยาวในระดับที่น่าพอใจ"นายประเสิรฐ กล่าว
สำหรับแนวโน้มตลาดหุ้นยังไม่ชัดเจนต้องติดตามสถานการณ์อย่างต่อเนื่อง ซึ่งชื่อว่ามาตรการจากทางการยุโรปที่จะมีขึ้นในอนาคต จะสร้างความเชื่อมั่นให้กับนักลงทุนทั่วโลกและภาพการลงทุนจะชัดเจนขึ้น ส่งผลให้ดัชนีตลาดหุ้นไทยมีโอกาสกลับมายืนในแดนบวกได้ แต่ขณะนี้บลจ.กสิกรไทยยังลดน้ำหนักการลงทุน เพื่อรอดูความชัดเจน และอาจเข้าไปหาโอกาสทำกำไรจากความผันผวนระยะสั้นในบางช่วง